## Els consellers d’Emergències i Interior i de Medi Ambient, Infraestructures i Territori traslladen al president les últimes novetats del temporal de pluges en la Comunitat Valenciana

*** El cap del Consell ha mantingut una reunió telemàtica amb els titulars d’Emergències i d’Infraestructures per a analitzar la situació derivada després de l’episodi de pluges en el nostre territori
* La Generalitat ha resolt 355 incidències en la xarxa de carreteres autonòmica durant l’episodi de pluges i les brigades de conservació es mobilitzen per a recuperar la normalitat en les vies afectades
* El servici de Metrovalencia torna a operar amb normalitat este diumenge després de patir diferents incidències**

**Alacant.**

El president de la Generalitat, Carlos Mazón, ha mantingut en la seu del Consell a Alacant una reunió telemàtica amb el conseller d’Emergències i Interior, Juan Carlos Valderrama, i el titular de Medi Ambient, Infraestructures i Territori, Vicente Martínez Mus, per a analitzar la situació derivada després de les intenses pluges registrades en la Comunitat Valenciana.

A la reunió amb el president han assistit el secretari autonòmic d’Infraestructures i Transports, Javier Sendra, i el director general de Coordinació dels Servicis de Prevenció, Extinció d’Incendis i Salvament de la Comunitat Valenciana, Alberto Martín. També han participat el president de la Diputació de València, Vicente Mompó, el president de la Diputació d’Alacant, Toni Pérez, la presidenta de la Diputació de Castelló, Marta Barrachina, la secretària autonòmica d’Emergències i Interior, Irene Rodríguez, la directora general d’Infraestructures Viàries, M. José Martínez, l’alcaldessa de Carcaixent, Carolina Almiñana, i el diputat d’Emergències de Castelló.

El conseller d’Emergències ha traslladat al cap del Consell l’última hora del de l’episodi de pluges i tempestes en el nostre territori, així com les mesures adoptades i les previsions per a les pròximes hores.

En l’àrea de mobilitat, Martínez Mus ha comunicat que totes les línies de Metrovalencia han représ amb normalitat la seua circulació este diumenge després de les incidències provocades per les pluges en les últimes hores.

A causa d’inundacions de la via o despreniments es va haver de suprimir de manera temporal la circulació de l’L1 entre Torrent i Castelló de la Ribera i entre Empalme i Bétera. Entre altres, en l’L2 també es va vore afectat el tram Paterna i Llíria, la qual cosa va portar a mobilitzar diferents equips per a, per exemple, retirar arbres de les vies i buidar aigua.

De manera paral·lela, des de Metrovalencia es van mobilitzar autobusos per a garantir el major nombre de desplaçaments possibles i fins i tot es va poder prestar el servici nocturn en gran part de la xarxa. Pel que fa al TRAM d’Alacant el servici es va poder prestar segons el que es preveu, sense incidències ressenyables al llarg de les dos últimes jornades.

La Generalitat ha resolt 335 incidències en la xarxa de carreteres autonòmiques durant l’episodi de pluges que s’ha produït durant estos dies i durant la jornada de hui es continua actuant segons es van notificant avisos de talls puntuals.

El Centre de Gestió de Servicis de Mobilitat (CEGESEM) de la Conselleria de Medi Ambient, Infraestructures i Territori ha confirmat que s’ha actuat amb rapidesa després de mobilitzar les brigades de conservació en vies afectades per inundacions i despreniments puntuals, la qual cosa ha permés reobrir quasi la totalitat de la xarxa autonòmica. Durant el matí de hui es continua actuant en episodis d’embassament, especialment en el nord de la província de Castelló i vies com la CV-15 en Els Rosildos (Serra d’en Galceran).

A pesar de totes les actuacions, el balanç és que no hi ha hagut grans incidències destacables durant estos dies i quasi la totalitat de les carreteres de la Generalitat estan obertes al trànsit. La major problemàtica es va donar en comarques com el Baix Segura (CV-900, CV-920, CV-925, CV-940, CV-942, CV-949, CV-95, CV-950), encara que també es van registrar incidències en la Ribera Alta (CV-520, CV-525), la Costera (CV-598, CV-645) o el Vinalopó Mitjà (CV-835, CV-84), entre altres.

Fecha: 12/10/2025